भारत सरकार

वित्त मंत्रालय

वित्तीय सेवाएं विभाग

**राज्य सभा**

**तारांकित प्रश्न संख्या \*263**

(जिसका उत्तर 20 मार्च, 2018/29 फाल्गुन, 1939 (शक) को दिया जाना है)

**बैंकों द्वारा जारी वचनबद्धता पत्र में शामिल धनराशि**

263. डा॰ सुब्रमण्यम स्वामीः

क्या वित्त मंत्री यह बताने की कृपा करेंगे किः

(क) वर्ष 2011 के बाद से, वर्ष-वार कितने वचनबद्धता पत्र (एलओयू) जारी किए गए तथा 26 मई, 2014 तक और उसके बाद जारी किए गए वचनबद्धता पत्रों की संख्या कितनी है;

(ख) प्रत्येक वचनबद्धता पत्र में कितनी धनराशि शामिल है;

(ग) 90 दिनों, 180 दिनों और 365 दिनों तथा इससे अधिक अवधि वाले वचनबद्धता पत्रों के अनुसार वचनबद्धता पत्र कितनी अवधि के लिए वैध थे;

(घ) प्रत्येक वचनबद्धता पत्र से अन्य बैंकों की विदेशी शाखा से कितनी धनराशि निकाली गई है; और

(ङ) ऐसे वचनबद्धता पत्रों की संख्या कितनी है जिनमें पंजाब नेशनल बैंक को वचनबद्धता राशि का भुगतान करके लेन-देन को पूरा किया गया और कितने वचनबद्धता पत्र का भुगतान नहीं किया गया?

**उत्तर**

वित्त मंत्री (श्री अरुण जेटली)

**(क) से (ड.):** एक विवरण सदन के पटल पर रख दिया गया है।

\*\*\*\*\*

**‘‘बैंकों द्वारा जारी वचनबद्धता पत्र में शामिल धनराशि” के संबंध में डॉ. सुब्रमण्यम स्वामी द्वारा पूछे गए 20 मार्च, 2018 के राज्य सभा तारांकित प्रश्न संख्या \*263 के भाग (क) से (ड.) के उत्तर में उल्लिखित विवरण।**

**(क) से (ड.):** भारतीय रिजर्व बैंक (आरबीआई) ने यह सूचित किया है कि उनके पास पंजाब नैशनल बैंक (पीएनबी) द्वारा वर्ष 2011 से मई 2014 तक जारी किए गए वचन-पत्र (एलओयू) का पूर्ण/स्पष्ट ब्यौरा तथा तत्पश्चात एलओयू-वार राशि सहित एलओयू की वैधता की अवधि, विदेशी बैंक शाखाओं से एलओयू-वार आहरित राशि, जारी किए गए एलओयू की संख्या, जिनमें लेनदेन को पूरा कर लिया गया हो और ऐसे एलओयू जिनके संबंध में भुगतान नहीं किए गए हों, के संबंध में सूचना उपलब्ध नहीं है।

तथापि, पीएनबी द्वारा दी गई सूचना के अनुसार, वर्ष 2011 से जारी किए गए एलओयू का वर्ष-वार ब्यौरा **अनुबंध** में दिया गया है। पीएनबी ने यह सूचित किया है कि 7,672 एलओयू 90 दिनों की वैधता के साथ, 20,078 एलओयू 180 दिनों की वैधता के साथ, 11,224 एलओयू 365 दिनों की वैधता के साथ तथा 2,204 एलओयू 365 दिनों से अधिक की वैधता के साथ जारी किए गए थे। इसके अलावा, पीएनबी ने यह सूचित किया है कि प्रत्येक एलओयू के बदले अन्य बैंकों की विदेशी शाखा से आहरित राशि के संबंध में ब्यौरा इस समय उपलब्ध नहीं है क्योंकि इस मामले की जांच की जा रही है।

\*\*\*\*\*

**अनुबंध**

**वर्ष 2011 से पीएनबी द्वारा जारी एलओयू**

|  |  |
| --- | --- |
| **वर्ष** | **एलओयू की संख्या** |
| 2011 | 6,355 |
| 2012 | 6,503 |
| 2013 | 5,963 |
| 2014 में 26.05.2014 तक | 1,085 |
| **कुल - 26.05.2014 तक** | **19,512** |
| 2014 में 26.05.2014 के बाद | 1,466 |
| 2015 | 5,878 |
| 2016 | 6,669 |
| 2017 | 6,189 |
| 2018 | 1,070 |
| **कुल - 26.05.2014 के बाद** | **21,666** |
| **सकल योग** | **41,178** |

स्रोत: पीएनबी